

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: V/2019**

**Dňa: 25.04.2019**

**K bodu programu:** **č. 13**

**Názov materiálu: Projekt "Zmena dokončenej stavby súp. č. 1912 stavebnými úpravami na zariadenie sociálnych služieb Stará Ľubovňa" - schválenie podania žiadosti o nenávratný finančný príspevok a spolufinancovania projektu**

**Materiál obsahuje**: Návrh uznesenia

Dôvodová správa

**Materiál predkladá: PhDr. Ľuboš Tomko**

primátor mesta

**Materiál vypracovala: Ing. Miriama Varcholová**

projektový referent a ŠFRB

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**s c h v a ľ u j e**

1. predloženie ŽoNFP za účelom realizácie projektu **„Zmena dokončenej stavby súp. č. 1912 stavebnými úpravami na zariadenie sociálnych služieb Stará Ľubovňa“** realizovaného v rámci výzvy Ministerstva pôdohospodárstva a rozvoja vidieka SR kód výzvy: IROP-PO2-SC211-2018-27, ktorého ciele sú v súlade s platným Územným plánom mesta Stará Ľubovňa a platným Programom rozvoja mesta Stará Ľubovňa na obdobie 2015-2020;
2. zabezpečenie realizácie projektu v súlade s podmienkami poskytnutia pomoci;
3. zabezpečenie finančných prostriedkov na spolufinancovanie realizovaného projektu vo výške 85 723,39 €;
4. zabezpečenie financovania prípadných neoprávnených výdavkov z rozpočtu Mesta Stará Ľubovňa.

**D ô v o d o v á s p r á v a**

Ministerstvo pôdohospodárstva a rozvoja vidieka SR zverejnilo dňa 28.03.2019 v poradí už 3. aktualizáciu *Výzvy na predkladanie ŽoNFP zameranú na podporu prechodu poskytovania nových a existujúcich sociálnych služieb a sociálnoprávnej ochrany detí a sociálnej kurately v zariadeniach na komunitnej úrovni*, kód výzvy IROP-PO2-SC211-2018-27. Mesto Stará Ľubovňa plánuje podať ŽoNFP v termíne uzavretia výzvy stanoveného na 31.05.2019.

Jednou z podmienok poskytnutia príspevku je podmienka finančnej spôsobilosti žiadateľa na spolufinancovanie projektu. V prípade subjektov územnej samosprávy žiadateľ preukazuje finančnú spôsobilosť uznesením (výpisom z uznesenia) zastupiteľstva mesta.

Financovanie celkových oprávnených výdavkov projektu bude realizované v súlade s pravidlami stanovenými v platnej Stratégii financovania EŠIF, a to nasledovne:

* 85 % Európsky fond regionálneho rozvoja,
* 10 % Štátny rozpočet,
* 5 % spolufinancovanie zo zdrojov žiadateľa.

Zámerom Mesta Stará Ľubovňa je zvýšenie rozsahu a dostupnosti poskytovaných sociálnych služieb výstavbou nového zariadenia sociálnych služieb s dôrazom na rešpektovanie individuálnych potrieb klientov. Prostredníctvom realizácie hlavnej aktivity projektu → výstavba zariadenia sociálnych služieb v meste Stará Ľubovňa vybudujeme nízkokapacitné zariadenie pre seniorov s celoročnou pobytovou formou poskytovanej sociálnej služby (kapacita zariadenia 12 miest), zriadime denné centrum s poskytovaním sociálneho poradenstva a zabezpečovaním záujmovej činnosti a vybudujeme jedáleň pre osobný odber obedov a obedárov vrátane zabezpečenia rozvozu stravy k dverám klientov. Výsledkom realizácie projektu bude poskytovanie služieb na komunitnej úrovni, t. j. v prirodzenom spoločenstve organizačne a kultúrne čo najviac podobnom bežnej rodine a v konečnom dôsledku zabezpečenie komplexnosti poskytovaných služieb vo verejnom záujme na území mesta Stará Ľubovňa.

Maximálna výška pomoci nenávratného finančného príspevku nie je výzvou stanovená.

Nakoľko ide o typ výzvy, v ktorej sa uplatňuje tzv. dvojkolový proces výberu projektov, predloženiu ŽoNFP predchádzalo podanie **Projektového zámeru** dňa 29.06.2018. Sprostredkovateľský orgán pre IROP a Ministerstvo práce, sociálnych vecí a rodiny Slovenskej republiky na základe zhodnotenia predloženého projektového zámeru vydali Mestu Stará Ľubovňu ***pozitívnu hodnotiacu správu***. Do ŽoNFP však musíme zapracovať čiastočnú úpravu dispozičného riešenia ubytovacej časti zariadenia, a to prostredníctvom vytvorenia spoločenskej miestnosti v každej bytovej jednotke pre docielenie charakteru ubytovacieho zariadenia poskytujúceho rodinné ubytovanie a zároveň odstránenia recepcie, ekonomatu a izolačnej miestnosti.

K navýšeniu oprávnených výdavkov projektu oproti Projektovému zámeru došlo v dôsledku prijatia uvedených opatrení na docielenie charakteru ubytovacieho zariadenia, ktoré bude poskytovať rodinné ubytovanie.

**Celková výška oprávnených výdavkov projektu je 1 714 467,73 € s DPH, z toho 1 628 744,34 € (95 %) predstavuje žiadaná výška NFP a 85 723,39 € (5 %) s DPH spolufinancovanie Mesta Stará Ľubovňa.**

**V projekte boli identifikované aj neoprávnené výdavky 249,73 € - stála tabuľa, jedná sa o výdavok nad rámec finančného limitu stanoveného IROP pre Informovanosť a komunikáciu.**

Sprostredkovateľský orgán zabezpečí vydanie rozhodnutia najneskôr v termíne do 70 pracovných dní od konečného termínu uzavretia výzvy. Sprostredkovateľský orgán si vyhradzuje právo na predĺženie lehoty na vydanie rozhodnutia o ŽoNFP.