

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: V/2019**

**Dňa:** 25.04.2019

**K bodu programu:** **č. 16**

**Názov materiálu: Prerokovanie protestu prokurátora proti VZN č. 61 o nakladaní s komunálnymi odpadmi a s drobnými stavebnými odpadmi**

**Materiál obsahuje**: Návrh uznesenia

Dôvodová správa

Protest prokurátora č. Pd5/19/7710-8

**Materiál predkladá:**  JUDr. Katarína Železníková

ved. odd. vnútornej správy a služieb obyvateľstva

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** JUDr. Katarína Železníková

ved. odd. vnútornej správy a služieb obyvateľstva

**N á v r h u z n e s e n i a**

Mestské zastupiteľstvo v Starej Ľubovni

1. prerokovalo protest prokurátora proti Všeobecne záväznému nariadeniu č. 61 o nakladaní s komunálnymi odpadmi a drobnými stavebnými odpadmi na území mesta Stará Ľubovňa.
2. vyhovuje protestu prokurátora vedený pod č. sp. zn. Pd5/19/7710-5 proti Všeobecne záväznému nariadeniu č. 61 o nakladaní s komunálnymi odpadmi a drobnými stavebnými odpadmi na území mesta Stará Ľubovňa, a to v IV. Časti Priestupky, ktorej pôvodné znenie nahradí nasledovne ***,, Porušenie tohto nariadenia bude sankcionované v zmysle zákona č. 79/2015 Z.z. o odpadoch a o zmene a doplnení niektorých zákonov a podľa zákona č. 372/1990 Zb. o priestupkoch v znení neskorších zmien a doplnkov.“***

**D ô v o d o v á s p r á v a**

Mesto Stará Ľubovňa dňa 27.02.2019 prijalo elektronickou schránkou od Okresnej prokuratúry v Starej Ľubovni protest prokurátora vedený pod č. sp. zn. Pd5/19/7710-5 proti Všeobecne záväznému nariadeniu č. 61 o nakladaní s komunálnymi odpadmi a drobnými stavebnými odpadmi na území mesta Stará Ľubovňa (ďalej len ,,VZN č. 61“).

V zmysle § 27 ods. 3 zákona č. 153/2001 Z.z. o prokuratúre orgán verejnej správy je povinný bez zbytočného odkladu, najneskôr do 90 dní od doručenia protestu prokurátora napadnuté všeobecne záväzné nariadenie zrušiť alebo nahradiť právnym predpisom, ktorý bude v súlade so zákonom, prípadne aj s ostatnými všeobecne záväznými právnymi predpismi. Mesto Stará Ľubovňa ako orgán verejnej správy je v tejto lehote povinné upovedomiť prokuratúru o vyhovení resp. o nevyhovení protestu prokurátora.

Prokurátor po preskúmaní napadnutého VZN č. 61, ktoré bolo schválené MsZ č. XV/2016 dňa 16.06.2016, uznesením č. 361/B zistil, že predmetné VZN :

1. **neobsahuje úpravu prevádzkovania zberného dvora,**
2. **neobsahuje úpravu týkajúcu sa spôsobu spätného zberu odpadových pneumatík ,**
3. **v IV. časti nazvanej priestupky sú prevzaté niektoré časti úpravy priestupkov, ktoré sú upravené v ustanovení § 115 zákona o odpadoch a došlo k prepisovaniu textu zákona o odpadoch upravujúceho priestupky, čím vznikol nezamýšľaný priestor pre postih v prípade jej nesplnenia, a to nielen pre porušenie zákona, ale aj všeobecne záväzného nariadenia.**

O proteste prokurátora proti všeobecne záväznému právnemu predpisu rozhoduje mestské zastupiteľstvo (t.j. orgán, ktorý všeobecne záväzné nariadenie vydal), pričom postupuje podľa § 25 zákona č.153/2001 Z.z. o prokuratúre v znení neskorších predpisov. Môže protestu vyhovieť alebo nevyhovieť.

S protestom prokurátora nie je možné sa stotožniť vo všetkých bodoch a odporúča MsZ vyhovieť iba čiastočne, a to z nasledovných dôvodov:

**K bodu 1.**

Mestské zastupiteľstvo v Starej Ľubovni sa zmenou VZN č. 61 zaoberalo na svojom zasadnutí dňa 28.02.2019, kedy schválilo zmenu VZN uznesením č. 96, a to konkrétnu úpravu prevádzkovania zberného dvora, ktorá mestu vyplýva z § 81 ods. 8 písm. i) zákona č. 79/2015 o odpadoch. Problematiku zberného dvora má mesto Stará Ľubovňa zakomponovanú vo svojom VZN č. 61, ktoré nadobudlo účinnosť dňa 16.03.2019 v čl. IV pod písm. g), a to:

1. Obyvatelia mesta /fyzické osoby/ môžu počas prevádzkových hodín:

* pondelok – štvrtok od 07.00 do 14.00 hod.
* piatok od 07.00 do 16.00 hod.

vyviezť vlastnými dopravnými prostriedkami a odovzdať v Zbernom dvore u prevádzkovateľa - Ekos s. r. o. Popradská 24, Stará Ľubovňa, bezplatne, jednotlivé zložky vytriedených druhotných surovín z KO a to, papier a lepenka - kartón a letáky, plasty, sklo, kovy – kovové obaly, viacvrstvové kombinované materiály – kompozity /tetrapak/, jedlé oleje a tuky, drevo – nábytok, dosky, dvere, okná, palety, elektro - nebezpečný odpad, a to, žiarivky, chladničky, TV, monitory, batérie a  akumulátory, nebezpečné odpady – farby, motorové oleje, nebezpečné obaly z farieb a pod., elektro – nie nebezpečný odpad, a to, práčky, kanvice, mikrovlnka, atď., batérie a akumulátory /alkalické/,

1. Obyvatelia mesta /fyzické osoby/ môžu počas prevádzkových hodín:

* pondelok – piatok od 07.00 do 15.00 hod.

vyviezť vlastnými dopravnými prostriedkami a odovzdať v Kompostárni u prevádzkovateľa - Ekos s. r. o. Popradská 24, Stará Ľubovňa, bezplatne, biologický rozložiteľný odpad.

MsZ v Starej Ľubovni dňa 28.02.2019 uznesením č. 96 schválilo zmenu VZN č. 61, upravilo prevádzkovanie zberného dvora a napadnuté VZN č. 61 nahradilo VZN, ktoré v napadnutej časti už je v súlade so zákonom.

**K bodu 2.**

Prokurátor v podanom proteste uviedol, že predmetné VZN č. 61 neobsahuje úpravu týkajúcu sa spôsobu spätného zberu odpadových pneumatík, čo mestu vyplýva zo zákona o odpadoch z ustanovenia § 81 ods. 8 písm. g).

Podľa § 72 zákona č. 79/2015 Z.z. o odpadoch *konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík, na zberný dvor alebo na iné miesto, ak tak obec určí okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.* Mesto Stará Ľubovňa však neurčilo vo VZN č. 61 spätný zber pneumatík na iné miesto, pretože to nie je povinnosťou mesta. Mesto Stará Ľubovňa vo svojom prijatom VZN č. 61 v časti B Spoločné ustanovenia bod 11 písm. n) má presne vymedzené, že sa **zakazuje odovzdávať pneumatiky do zberu komunálneho odpadu.** **Obyvatelia sú povinní pneumatiky odovzdať do distribučnej siete výrobcov pneumatík.** Spoločnosť EKOS spol. s r. o., IČO: 36 168 475, ktorá zabezpečuje komplexné služby v nakladaní s komunálnymi odpadmi a drobnými stavebnými odpadmi nemá povolenie na nakladanie s pneumatikami, preto mesto Stará Ľubovňa neurčilo iné miesto vo VZN č. 61, avšak uviedlo, že obyvatelia sú povinní pneumatiky odovzdať do distribučnej siete, čo vyplýva aj zo zákona o odpadoch z ustanovenia § 72.

**K bodu 3.**

Ďalej prokurátor v proteste prokurátora a preskúmaním napadnutého VZN č. 61 zistil, že v IV. časti nazvanej priestupky sú prevzaté niektoré časti úpravy priestupkov, ktoré sú upravené v ustanovení § 115 zákona o odpadoch a došlo k prepisovaniu textu zákona o odpadoch upravujúceho priestupky, čím vznikol nezamýšľaný priestor pre postih v prípade jej nesplnenia, a to nielen pre porušenie zákona, ale aj všeobecne záväzného nariadenia.

V tomto bode mesto Stará Ľubovňa odporúča vyhovieť protestu prokurátora a napadnuté všeobecne záväzné nariadenie v časti IV nazvanej priestupky zosúladiť so zákonom o odpadoch, a to nasledovne:

Celú IV. časť Priestupky nahradiť znením ***,,Porušenie tohto nariadenia bude sankcionované v zmysle zákona č. 79/2015 Z.z. o odpadoch a o zmene a doplnení niektorých zákonov a podľa zákona č. 372/1990 Zb. o priestupkoch v znení neskorších zmien a doplnkov.“***