

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: V/2019**

**Dňa:** 25.04.2019

**K bodu programu:** **č. 18**

**Názov materiálu: Návrh VZN č. 64 o regulovaní parkovania vozidiel na vymedzenom území mesta Stará Ľubovňa**

**Materiál obsahuje**: Návrh uznesenia

Dôvodová správa

Návrh VZN č. 64

**Materiál predkladá:**  Ing. Aleš Solár

Prednosta MsÚ

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** JUDr. Katarína Železníková

ved. odd. vnútornej správy a služieb obyvateľstva

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**schvaľuje**

zmenu Všeobecne záväzné nariadenie č. 64 o regulovaní parkovania vozidiel na vymedzenom území mesta Stará Ľubovňa v zmysle predloženého návrhu.

**D ô v o d o v á s p r á v a**

Mesto Stará Ľubovňa na základe § 6a zákona č. 135/1961 Zb. o pozemných komunikáciách, ktoré sa menilo [zákonom č. 9/2019 Z. z.](http://www.epi.sk/zz/2019-9/znenie-20190401#f5004308) môže prijať Všeobecne záväzné nariadenie a :

a) ustanoviť spôsob zabezpečenia prevádzky parkovacích miest,

b) výšku úhrady za dočasné parkovanie,

c) spôsob platenia,

d) spôsob preukázania zaplatenia.

,,(1) *Na účely organizovania dopravy na území obce môže obec ustanoviť všeobecne záväzným nariadením úseky miestnych komunikácií na dočasné parkovanie motorových vozidiel (ďalej len „parkovacie miesta“) a na stanovištia vozidiel taxislužby, ak sa tým neohrozí bezpečnosť a plynulosť cestnej premávky alebo iný verejný záujem. Parkovacie miesta a stanovištia vozidiel taxislužby musia byť označené zvislými a vodorovnými dopravnými značkami. Vo všeobecne záväznom nariadení obec ustanoví spôsob zabezpečenia prevádzky parkovacích miest, výšku úhrady za dočasné parkovanie motorových vozidiel podľa osobitného predpisu,*[*2r)*](http://www.epi.sk/zz/1961-135/vsetky-znenia#f1304127) *spôsob jej platenia a spôsob preukázania jej zaplatenia“.*

V zmysle § 3d ods. 5 písm. d) správu pozemných komunikácií vykonávajú, ak ide o prejazdné úseky ciest vo vlastníctve obce, o miestne komunikácie a účelové komunikácie vo vlastníctve obce – obce, prípadne právnické osoby nimi na tento účel založené alebo zriadené. V tomto prípade ide spoločnosť Verejnoprospešné služby, p.o..

Mesto Stará Ľubovňa môže poveriť aj inú právnickú osobu, ktorá nie je zriadená alebo založená mestom, ale musí byť poverená mestom a musia sa v tomto prípade vo VZN ustanoviť aj podmienky a rozsah prevádzky parkovacích miest a spôsob určenia odplaty poverenej právnickej osoby za prevádzku parkovacích miest.

Dňa 12.04.2019 bola na mailovú adresu [katarina.zeleznikova@staralubovna.sk](mailto:katarina.zeleznikova@staralubovna.sk), a to v lehote pripomienkovania zaslaná pripomienka k VZN č. 64 od občana Ing. Murcka v znení:

,,Mysleli ste v návrhu VšZN č. 64 aj na  bezplatné parkovanie pre ŤZP ?      Taktiež by bolo potrebné riešiť v staršej časti mesta npr. ulice Farbiarska, Garbiarska ...  vodorovné bielou čiarou vyznačené ohraničené miesta na parkovanie pre 1 auto npr. na každé popisné číslo nehnuteľnosti, aby mali tam žijúci obyvatelia (rezidenti) prístup k svojmu domu. Mnohí „burani“ zaparkujú svoj automobil tak ako sa im zapáči a zaberú i dve miesta na možné parkovanie“.

Pripomienka bola prerokovaná na komisií výstavby, regionálneho rozvoja a životného prostredia a komisia túto pripomienku: a) vzala na vedomie

b) odporúča komisií sociálnych vecí, rodiny, bytovej politiky a zdravotníctva prerokovať problematiku bezplatného parkovania pre ŤZP.



**MESTO STARÁ ĽUBOVŇA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Všeobecne záväzné**

**nariadenie č. 64**

**O REGULOVANÍ PARKOVANIA VOZIDIEL**

**NA VYMEDZENOM ÚZEMÍ MESTA STARÁ ĽUBOVŇA**

**Návrh tohto všeobecne záväzného nariadenia v zmysle § 6 ods. 4 zákona č. 369/1990 Zb. o obecnom zriadení v znení neskorších predpisov:**

|  |  |
| --- | --- |
| Návrh vyvesený na úradnej tabuli mesta dňa: | 09.04.2019 |
| Návrh zverejnený na internetovej stránke mesta dňa: | 09.04.2019 |
| Dátum začiatku lehoty na pripomienkové konanie: | 09.04.2019 |
| Dátum ukončenia lehoty pripomienkového konania: | 20.04.2019 |
| Vyhodnotenie pripomienok k návrhu VZN uskutočnené dňa: | 22.04.2019 |

Pripomienky zaslať:

* **písomne na adresu:**  Mesto Stará Ľubovňa, Mestský úrad, Obchodná 1,

064 01 Stará Ľubovňa

* **elektronicky na adresu:** [katarina.zeleznikova@staralubovna.sk](mailto:katarina.zeleznikova@staralubovna.sk),

michal.zid@starlubovna.sk

Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené.

**Schválené všeobecne záväzné nariadenie:**

|  |  |
| --- | --- |
| Na rokovaní MsZ v Starej Ľubovni: |  |
| Vyhlásené vyvesením na úradnej tabuli mesta: |  |
| VZN nadobúda účinnosť dňom: |  |



**MESTO STARÁ ĽUBOVŇA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Mesto Stará Ľubovňa na základe zákona č. 369/1990 Zb. o obecnom zriadení v znení neskorších predpisov a  podľa § 6a zákon č.135/1961 Zb. o pozemných komunikáciách (cestný zákon) v znení neskorších predpisov v y d á v a

**Všeobecne záväzné**

**nariadenie č.64**

**O REGULOVANÍ PARKOVANIA VOZIDIEL**

**NA VYMEDZENOM ÚZEMÍ MESTA STARÁ ĽUBOVŇA**

**schválené uznesením MsZ č. ................ pod č. ........ zo dňa ..........**

# Čl. 1

# Úvodné ustanovenie

Účelom tohto Všeobecne záväzného nariadenia (ďalej len „nariadenia“) je regulovanie dočasného parkovania vozidiel na vymedzenom území Mesta Stará Ľubovňa (ďalej len „mesto“). Toto nariadenie vymedzuje úseky miestnych komunikácií a parkovísk na dočasné parkovanie motorových vozidiel (ďalej len „parkovacie miesta“) na území mesta, spôsob zabezpečenia prevádzky parkovacích miest, výšku úhrady za dočasné parkovanie motorových vozidiel, spôsob jej platenia a spôsob preukázania jej zaplatenia.

# Čl. 2

# Vymedzenie úsekov miestnych komunikácií a parkovísk s regulovaným dočasným parkovaním motorových vozidiel

1. Na dočasné parkovanie motorových vozidiel sú vymedzené úseky miestnych komunikácií a parkovísk, ktoré sú vo vlastníctve mesta a sú uvedené v Prílohe č. 1 v popisnej forme a v grafickej forme v Prílohe č. 2 tohto nariadenia (ďalej len „Úseky s regulovaným parkovaním“).
2. Úseky s regulovaným parkovaním sú určené použitím dopravných značiek IP 17a „Parkovisko – parkovacie miesta s plateným státím“, s dodatkovou tabuľkou E 12“ dodatková tabuľka s textom“, na ktorej sú uvedené údaje, v akom čase je parkovisko spoplatnené, za akých podmienok možno parkovisko používať, vrátane spôsobu úhrady, prípadne vyznačenie symbolu spôsobu státia a podľa možností vodorovným dopravným značením.

# Čl. 3

# Spôsob zabezpečenia prevádzky parkovacích miest

1. Prevádzku parkovacích miest v úsekoch s regulovaným parkovaním zabezpečuje právnická osoba založená a zriadená mestom Stará Ľubovňa – Verejnoprospešné služby, p.o. správca miestnych komunikácií a parkovísk (ďalej len „prevádzkovateľ)[[1]](#footnote-1).
2. Mesto Stará Ľubovňa a prevádzkovateľ si vyhradzujú právo uzavrieť parkovisko z dôvodov technických, prevádzkových a v prípade potreby využitia parkoviska na iný účel.

# Čl. 4

# Výška úhrady za dočasné parkovanie

1. Úhrada za dočasné parkovanie motorových vozidiel (ďalej len „parkovné) na úsekoch s regulovaným parkovaním sa vyberá na jedno parkovacie miesto, za každú začatú hodinu, prípadne za jeden kalendárny deň. Úhrada prebieha zakúpením parkovacieho lístka v parkovacom automate alebo použitím príslušnej mobilnej aplikácie, prípadne použitím parkovacej karty.
2. Parkovné sa platí na všetkých úsekoch s regulovaným parkovaním, vo vlastníctve mesta od pondelka do piatku v čase od 7.00 – 16.00 hod.
3. Parkovanie je bezplatné v dňoch pracovného pokoja, štátnych sviatkov, okrem času konania Ľubovnianskeho jarmoku a príležitostných trhov.
4. Presun vozidla na iné parkovacie miesto v rámci úsekov s regulovaným parkovaním a zotrvanie na ňom je možné po celú dobu úhrady za dočasné parkovanie.
5. Výška jednorazového parkovného pre osobný automobil je :
   1. **0,50 € / hodinu pri zaplatení v parkovacom automate,**
   2. **3,00 € / deň pri zaplatení v parkovacom automate,**
   3. **0,45 € / hodinu pri zaplatení prostredníctvom mobilnej aplikácie,**
   4. **2,95 € / deň pri zaplatení prostredníctvom mobilnej aplikácie.**
6. Celoročná parkovacia karta je platná na všetkých parkoviskách s regulovaným parkovaním, je neprenosná (na evidenčné číslo vozidla) a je spoplatnené sumou **200 € / rok.**
7. Od úhrady za dočasné parkovanie motorových vozidiel sú oslobodené služobné vozidlá orgánov: Úrad ochrany ústavných činiteľov a diplomatických misií, Policajného zboru SR, Zboru väzenskej a justičnej stráže SR, služobné vozidlá Mestského úradu v Starej Ľubovni, Mestskej polície Mesta Stará Ľubovňa, Hasičského a záchranného zboru a Záchrannej zdravotnej služby.

# Čl. 5

# Spôsob platenia úhrady za dočasné parkovanie

1. Úhradu za dočasné parkovanie motorového vozidla je možné platiť:
   1. v parkovacom automate,
   2. prostredníctvom mobilnej aplikácie,
   3. zakúpením parkovacej karty, ktorú je možné zakúpiť v Informačnom centre, ul. Námestie sv. Mikuláša 21, k.ú. Stará Ľubovňa.
2. Úhrada za dočasné parkovanie v dobe uvedenej v článku 4 tohto nariadenia, na úsekoch s regulovaným parkovaním musí byť zaplatená vopred na celý čas dočasného parkovania.

# Čl. 6

# Spôsob preukázania zaplatenia úhrady za dočasné parkovanie

1. Zaplatenie parkovného sa preukazuje:
   1. platným parkovacím lístkom pri platbe v parkovacom automate
   2. iným elektronickým dokladom pri platbe prostredníctvom mobilnej aplikácie (spätná elektronická správa na užívateľskom účte mobilnej webovej aplikácie)
   3. parkovacou kartou.
2. Parkovací lístok, alebo parkovacia karta musia byť umiestnené zvnútra, na viditeľnom mieste za čelným sklom motorového vozidla tak, že všetky potrebné údaje na ňom sú zvonku vozidla čitateľné.
3. Pri strate parkovacieho lístka sa účtuje poplatok 10,00 €, pri strate parkovacej karty sa navyše účtuje poplatok za jej vyhotovenie.
4. Časovo nespotrebovaná časť úhrady sa platiteľovi úhrady nevracia.

# Čl. 7

# Kontrolná činnosť

Kontrolnú činnosť nad dodržiavaním tohto všeobecne záväzného nariadenia na území mesta Stará Ľubovňa vykonávajú:

1. poverení zamestnanci Mestského úradu v Starej Ľubovni,
2. Hlavný kontrolór mesta Stará Ľubovňa,
3. Mestská polícia mesta Stará Ľubovňa.

# Čl. 8

# Sankcie

1. Porušenie tohto nariadenia bude sankcionované v zmysle zákona č. 372/1990 Zb. o priestupkoch v znení neskorších zmien a doplnkov.
2. Pri zistení závažného alebo opakovaného porušenia tohto VZN, môže Mesto Stará Ľubovňa uložiť právnickej osobe alebo fyzickej osobe oprávnenej na podnikanie pokutu podľa § 27b zákona č. 369/1990 Zb. o obecnom zriadení v znení neskorších predpisov.

# Čl. 9

# Záverečné ustanovenia

Všeobecne záväzné nariadenie bolo schválené uznesením MsZ č. ......... dňa ..........., uznesením č. ......... a nadobúda účinnosť dňa 01.10.2019.

**PhDr. Ľuboš Tomko, v.r.**

**primátor mesta**

**Príloha č. 1 k VZN č. 64**


Vymedzenie úsekov miestnych komunikácií a parkovísk s regulovaným dočasným parkovaním motorových vozidiel

|  |
| --- |
| **Ulica/ Parkovisko** |
| Levočská „ aut. zastávka“ - parkovisko |
| Ul. Popradská - MsÚ. - parkovisko |
| Nám. sv. Mikuláša |
| Nám.gen Štefánika 9-10-11 |
| Nám.gen Štefánika „Od Alexika“ |
| Nám.gen Štefánika – „Žltý dom“ |
| Okresný úrad- parkovisko |
| Nám.gen Štefánika – Od predajne „Alica“ |
| Nám.gen Štefánika –„ Biely dom“ - parkovisko |
| Nám.gen Štefánika- „Pošta“ - parkovisko |
| Nám.gen Štefánika – „Cintorín“- parkovisko |
| Kultúrny dom- parkovisko |
| Levočská „zadné trakty“ - parkovisko |
| Levočská „zadné trakty“- pri ceste |
| Obrancov mieru - obchod- parkovisko |
| Obrancov mieru - lekáreň- parkovisko |
| Obrancov mieru- nemocnica- parkovisko |
| Sladkovičová 4,6 - parkovisko |
| Sladkovičová- pri ceste |

**Príloha č. 2 k VZN č. 64**

Grafické vymedzenie úsekov miestnych komunikácií a parkovísk s regulovaným dočasným parkovaním motorových vozidiel









1. § 3d ods. 5 písm. d) zákona č. 135/1961 Zb. o pozemných komunikáciách [↑](#footnote-ref-1)